

VLADA REPUBLIKE HRVATSKE

Zagreb, 6. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog Odluke o davanju prethodne suglasnosti društvu Jadrolinija, Rijeka za dugoročno kreditno zaduženje kod OTP banke d.d., Split, u svrhu financiranja kupnje ro-ro putničkog broda „Dalmacija“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 117. stavka 1. Zakona o proračunu („Narodne novine“, broj 144/21.), a u vezi s člankom 59. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23.), Vlada Republike Hrvatske je na sjednici održanoj \_\_\_\_\_\_\_\_\_\_\_ donijela

**O D L U K U**

**o davanju prethodne suglasnosti društvu Jadrolinija, Rijeka za dugoročno kreditno zaduženje kod OTP banke d.d., Split, u svrhu financiranja kupnje**

**ro-ro putničkog broda „Dalmacija“**

**I.**

Daje se prethodna suglasnost društvu Jadrolinija, Rijeka za dugoročno kreditno zaduženje kod OTP banke d.d., Split u iznosu do 14.400.000,00 eura, u svrhu financiranja kupnje ro-ro putničkog broda „Dalmacija“.

**II.**

Prethodna suglasnost iz točke I. ove Odluke daje se uz slijedeće uvjete kredita:

* davatelj kredita: OTP banka d.d.

 Ulica Domovinskog rata 61, 21000 Split

- korisnik kredita: Jadrolinija, Rijeka

 Riva 16, 51000 Rijeka

- iznos kredita:  do 14.400.000,00 eura

- vrsta kredita: dugoročni kredit

- namjena kredita: refundiranje kupnje ro-ro putničkog broda u iznosu

 80 % kupoprodajne cijene

- vlastito učešće: do 20 % vrijednosti investicije

- rok korištenja kredita: najkasnije do 31. prosinca 2024. godine

- način i rok otplate kredita: u 40 jednakih tromjesečnih rata glavnice. Prva rata dospijeva 3 mjeseca nakon isteka počeka

- redovna kamatna stopa: 3,59 % godišnje, fiksno

* naknada za obradu kredita: 0,10 % na iznos kredita, plativo odmah po potpisu ugovora o kreditu

- instrumenti osiguranja: - jedna zadužnica korisnika kredita

 - jedna mjenica korisnika kredita

- založno pravo I. reda prvenstva na brodu koji je predmet financiranja, vrijednosti minimalno 1,25:1 u odnosu na iznos kredita

-vinkulacija police osiguranja založenog broda u korist kreditora.

**III.**

Obvezuje se društvo Jadrolinija, Rijeka da otplati kredit iz točke I. ove Odluke do njegove konačne otplate i u slučaju promjene vlasničkih odnosa korisnika kredita.

**IV.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_\_\_

PREDSJEDNIK

 mr. sc. Andrej Plenković

**OBRAZLOŽENJE**

Ministarstvo mora, prometa i infrastrukture sukladno odredbama Zakona o proračunu (Narodne novine, broj 144/21) i Zakona o izvršavanju Državnog proračuna Republike Hrvatske za 2024. godinu (Narodne novine, broj 149/23) zahtjev Jadrolinije, Rijeka zaprimljen 28. kolovoza 2024. godine upućuje u redovni postupak odobrenja Vladi Republike Hrvatske radi dobivanja prethodne suglasnosti Vlade Republike Hrvatske za dugoročno kreditno zaduženje u iznosu od 14.400.000,00 EUR-a kod OTP banke d.d. u svrhu financiranja kupnje ro-ro putničkog broda „Dalmacija“.

Kupnja ro-ro putničkog broda „Dalmacija“ u skladu je sa Srednjoročnim planom poslovanja za razdoblje 2024.-2026. godine te Planom poslovanja za 2024. godinu. U navedenim dokumentima planirana je investicija u vidu kupnje polovnog ro-ro putničkog broda za međunarodnu plovidbu, kapaciteta minimalno 250 vozila i minimalno 1300 putnika.

Jadrolinija, kao tvrtka u vlasništvu Republike Hrvatske, obveznik je Zakona o javnoj nabavi („Narodne novine“ br. 120116, 114/22). Nabava ro-ro putničkog broda za međunarodnu plovidbu, procijenjene vrijednosti 18.000.000,00 eura bez PDV-a, provedena je putem otvorenog postupka javne nabave sukladno članku 86. stavak 1. Zakona o javnoj nabavi. Postupak je objavljen u Elektroničkom oglasniku javne nabave Republike Hrvatske i TED-u (Tenders Electronic Daily), službenom listu Europske Unije. Zaprimljena je jedna ponuda i to ponuditelja Fjord Skibsholding I A/S, OIB 0826434, Dalsagervej 9, 9850 Hjoring, Danska, u iznosu od 18.000.000,00 eura bez PDV-a. Odluku o odabiru donijela je Uprava Društva 16. travnja 2024. godine. Dana 26. travnja 2024. sklopljen je Memorandum o suglasnosti za kupnju broda „Dalmacija“ (ex. Oslofjord). Brod „Dalmacija“ Jadrolinija je kupila iz vlastitih sredstava.

Dana 3. lipnja 2024. godine ro-ro putnički brod „Dalmacija“ započeo je s održavanjem linije Dubrovnik - Bari. To je najveći brod u povijesti Jadrolinije kojim su znatno poboljšane usluge na međunarodnim linijama s Italijom, a svojim karakteristikama omogućava promjenu koncepta linije u dnevnu liniju s čak 10 putovanja tjedno u visokoj sezoni.

Sukladno Obvezujućim ponudama OTP banke d.d. za financiranje kupnje broda „Dalmacija “ od 16. srpnja i 26. rujna 2024. godine proizlazi da davatelj kredita OTP banka d.d. odobrava dugoročni kredit korisniku kredita Jadroliniji, Rijeka u iznosu od 14.400.000,00 EUR-a na rok od 10 godina, kamatnom stopom u visini od 3,59% godišnje fiksno, s naknadom za obradu zahtjeva u iznosu od 0,10% od iznosa kredita, plativo po potpisu Ugovora o kreditu. Kredit se otplaćuje u 40 jednakih tromjesečnih rata glavnice od kojih prva rata dospijeva 3 mjeseca nakon isteka počeka.

Jadrolinija, Rijeka nudi instrumente osiguranja za redovnu otplatu kredita i to jednu zadužnicu Korisnika, jednu mjenicu korisnika, založno pravo I. reda prvenstva na ro-ro brodu koji je predmet financiranja i vinkulaciju police osiguranja založenog broda u korist Kreditora.

Iz dosadašnjih financijskih pokazatelja Društva (EBITDA, novčani tijek, amortizacija, odnos obveza i vlastitog kapitala) proizlazi da Jadrolinija, Rijeka neće imati problema s redovnom otplatom budućih obveza koje proizlaze iz predloženog zaduženja.

Ovim kreditnim zaduženjem Društvu će se omogućiti daljnji razvoj poslovanja uz istovremeno povećanje kvalitete standarda i sigurnosti prijevoza putnika što doprinosi održivom razvoju života i rada stanovništva na otocima.

Odobrenje kreditnog zaduženja, kao i sama isplata kredita, nije uvjetovana davanjem jamstva Republike Hrvatske, a provedba predložene Odluke ne zahtijeva financijska sredstva iz Državnog proračuna Republike Hrvatske.

Ministarstvo mora, prometa i infrastrukture ocjenjuje Zahtjev Jadrolinije, Rijeka za novo kreditno zaduženje opravdanim.